‘Zuma wil met sak patats vorendag kom’Oudpres. Jacob Zuma tydens sy eerste verskyning voor die Zondo-kommissie. Foto:Karen Sandison/African News Agency(ANA) Oudpres. Jacob Zuma is gereed om talle mense te impliseer voor die kommissie van ondersoek na staatskaping, het adv. Muzi Sikhakhane Maandag gesê. Sikhakhane, Zuma se regsverteenwoordiger, het egter sy bedenkinge oor die kommissie se prosesse bekend gemaak en gesê sy kliënt het nie genoeg tyd gehad om vir sy verskyning voor die kommissie voor te berei nie. “Ons glo dat ons nie die geleentheid gekry het om mnr. Zuma voor te berei nie. ’n Onreg kan plaasvind. Ons sou hom graag wou voorberei. Ek het hom hier na jou voorsitter gebring … hy is jou gas. Hy mag iemand by die naam noem en wat doen ons met daardie onbillikheid? Ek gee dit aan jou oor en ek hoop diegene wat hy gaan noem, is voorbereid omdat hy hulle gaan uitwys,” het Sikhakhane gesê. Zuma het Maandagoggend onder streng veiligheidsmaatreëls by die kommissie aangekom saam met sy tweeling, Duduzane en Duduzile. Polisiebeamptes het strate afgesper en talle van die voormalige president se ondersteuners het buite die kommissie se perseel in Parktown, Johannesburg, saamgedrom. Adjunkhoofregter Raymond Zondo, voorsitter van die kommissie, het Zuma vroeër bedank vir sy verskyning voor die kommissie. Hy het beklemtoon dat die kommissie almal regverdig behandel en dat Zuma nie die enigste “leier” sal wees om voor die kommissie te verskyn nie. Zuma is deur talle vorige getuies by staatskaping geïmpliseer. Sy verskyning voor die kommissie sal na verwagting die hele week duur. Zuma word daarvan beskuldig dat hy saam met die omstrede Gupta-familie sentraal gestaan het tot staatskaping in Suid-Afrika. Hy ontken die beweringe ten sterkste. Die voortvlugtige Guptas het in 2016 vinnig die land verlaat toe e-posse uitgelek het wat die omvang van die vergrype in die Suid-Afrikaanse regering en staatsbeheerde ondernemings bekend gemaak het.